Загадкі – адзін з найстаражытнейшых жанраў фальклору. На старажытнае паходжанне гэтага малога жанру народнай творчасці паказвае змест многіх загадак, у якім прасочваецца, як мяркуюць навукоўцы, успрыманне навакольнага свету як загадкавага, незразумелага, надзеленага магічнай сілай, а часам нават і варожага. У гэтым свеце дзейнічаюць таямнічыя сілы, якія трэба падмануць, перахітрыць, схаваць ад іх важную інфармацыю. У гэтым свеце расліны і жывёлы ўсё разумеюць і могуць уплываць на чалавека. У гэтым плане загадкі надзвычай блізкія па сваёй ідэі да так званых эўфемізмаў – словаў і выразаў, якія даюць прадметам і з’явам іншую назву. Загадкі звычайна базуюцца на іншасказаннях, якія трэба разгадаць. Дарэчы, сама іх назва паходзіць ад дзеяслова гадаці ‘думаць, меркаваць’.